‘હવે ક્યાં એની કોઈ જરૃર જ છે? કોઈની ચકાચક ગાડીને ટેકીને ઊભા રહી જાઓ કે કોઈની બાઈક પર બે ઘડી બેસીને ગૉગલ્સ ચડાવીને વટ મારતો ફોટો પડાવી લો. અરે! જાતે જ પોતાનો ફોટો પાડતા શીખી લો ને. એને સેલ્ફી કહેવાય તે યાદ રાખજો. તમારા માટે તો જાતે ફોટો પાડેલોય સારા કામમાં જ ગણાશે કે કોઈનેય ત્રાસ આપ્યા વગર એમણે પોતાના ફોટા જાતે જ પાડેલા. એકાદ ઝાડ શોધી લો ‘ને એકાદ ડાળ પર ગોઠવાઈને ફોટો ખેંચી લો, તમને કોઈ નીચે ખેંચી લે તે પહેલાં. એકાદ રંગીન બાંકડા પર લાંબા થઈ જાઓ ‘ને તમને કોઈ ઉઠાડી મૂકે તે પહેલાં તમારો હીરો જેવો ફોટો પાડી લો. જાતજાતનાં મોં બનાવીને પણ થોડા ફોટા પાડજો એટલે શું કે પસંદગીને અવકાશ રહે. સેલ્ફીમાં તો શું છે કે તમને અધધ વેરાયટી મળશે ‘ને એ બધા ફોટા જોવા ક્યારેય કોઈ નવરુંય નહીંં પડે. ફક્ત તમારા ફોટા માટે જ તમને યાદ રાખશે કે, ‘કામધંધા વગરનો સાવ નવરો હતો. આખો દિવસ કાર્ટૂન જેવી સેલ્ફી જ લીધે રાખતો. સેલ્ફી તો લેતો પણ પાછો આપણે માથેય મારતો.’